Water vry van fosfaat, nitraat | News24
Water vry van fosfaat, nitraat
JEFFREYSBAAI se drinkwater is vry van ’n oormaat fosfaat en nitraat, maar kommer bestaan oor die hoë yster- en mangaan-inhoud in boorgatwater. AfriForum se nasionale blou-en-groendruppelprojek toon dat die dorp se drinkwater vry is van ’n oormaat fosfaat en nitraat, asook dat bakterieëvlakke aan gestelde standaarde voldoen.Kommer is egter uitgespreek oor die hoë inhoud van yster en mangaan wat in die boorgatwater voorkom en tot ’n bruin-swart neerslag lei. Die burgerregte-organisasie is verder be-kommerd oor Jeffreysbaai se rioolwater wat nie aan gestelde standaarde voldoen nie. Die ondersoekspan het op die dag wat die toetse uitgevoer is bevind dat twee van die motors wat die pompe aandryf al 14 dae buite werking was.Volgens Frikkie Sutherland van AfriForum in Jeffreysbaai, was hul reeds met Kouga Burgemeester Elza van Lingen in kontak oor bogenoemde kwessies. “Die Kouga-munisipaliteit gee voortdurend aandag aan die saak.” Infrastruktuur, Beplanning en Ontwikkeling Portefeulje-raadslid Desmond Peters sê: “Die munisipaliteit waardeer insette van burgerlike organisasies soos AfriForum, en sien uit na ’n goeie werksverhouding met hulle en ander belanggroepe.“Terwyl gereelde watertoetse uitgevoer word en die resultate toon dat Jeffreysbaai se drinkwater aan die vereiste standaarde voldoen, deel die Raad Afriforum se besorgdheid oor die yster- en mangaaninhoud van die boorgatwater. Veral aangesien dit tot die verkleuring van die water bydra.”Volgens Peters is die gebreekte pomp by die afvalwaterbehandelingswerke teen ’n koste van R250 000 herstel.AfriForum gaan Jeffreysbaai se watergehalte deurlopend toets om die grondwetlike regte van die inwoners te beskerm.
AfriForum se nasionale blou-en-groendruppelprojek fokus op die stand van dorpe se drinkwater en rioolaanlegte. Dit fokus nie noodwendig op die toestand van die aanleg self nie, maar wel op die gehalte van die water wat ná die proses as eindproduk in die vorm van drinkwater (bloudruppel) en behandelde rioolwater (groendruppel) gelewer word.